‘આઠમી સદીમાં કિંગ આલ્પાઈન પછી તેનો દીકરો ગ્રેગર સત્તા પર આવ્યો. ગ્રેગરને પાંચ દીકરા હતા. તેણે પાંચેય દીકરાને સ્કોટલેન્ડના ચાર અને આયર્લેન્ડના એક જીતેલાં પરગણાંની જવાબદારી સોંપી. એ દીકરાઓ મૅકગ્રેગર તરીકે ઓળખાયા. એમાંથી જ મૅક્લિન, મૅકેન્ઝી, કિનકેઈડ, કેમ્પબેલ જેવા વંશો આવતાં ગયા. એ દરેક ફ્રી-લાન્સર હતા. દરેકનું પોતાનું એક નાનકડું સૈન્ય હતું. જે ઊંચી કિંમત આપે તેના માટે લડવાનું. આજે તને નહિ સમજાય, પણ એ મધ્યયુગની આરંભિક અરાજકતાનો જમાનો હતો. એ વખતે દરેકની પોતાની એક આગવી ઓળખ હોવી અનિવાર્ય હતી. એ ઓળખ થકી જ આત્મ સન્માન, ગૌરવ અને ખાસ તો એકતા પ્રેરાતી હતી. એમાંથી જ આ દરેક પરંપરાની શરૂઆત થઈ.’